liechticonsulting/filtered_apertus_pretrained huggingface dataset:
Il Grischun vul introducir in program per la diagnosa tempriva dal cancer dal sain

En il chantun Grischun duai vegnir lantschà a partir da l'onn 2010 in program per la diagnosa tempriva dal cancer dal sain. Per pudair crear la basa legala per realisar l'uschenumnà program per il screening mammografic, sto vegnir adattada la lescha davart l'assicuranza da malsauns e la reducziun da las premias. La regenza grischuna ha deliberà la missiva correspundenta per mauns dal cussegl grond. Il parlament vegn a tractar questa fatschenta en la sessiun d'avust.

En Svizra è il cancer dal sain la malsogna da cancer lunschor la pli frequenta e la raschun da la mort che vegn chaschunada dal cancer la pli usitada tar las dunnas. Annualmain survegnan circa 5'300 dunnas cancer, passa 1'350 moran pervia dal cancer. Sin basa da las enconuschientschas actualas ston ins partir dal fatg che la diagnosa tempriva dal cancer dal sain cun agid da la mammografia è ina da las paucas metodas per diagnostitgar a temp il cancer, las qualas pon sbassar cumprovadamain la mortalitad. La premissa è che la mammografia vegnia fatga en il rom da programs da screening organisads, cun garanzia da la qualitad.

La regenza è perquai da l'avis ch'in tal program stoppia vegnir introducì er en il chantun Grischun. Igl è planisà da surdar ad in'organisaziun ina incarica da prestaziun per realisar il screening mammografic en il chantun. Per surdar questa incarica èsi previs da far ina publicaziun uffiziala. L'organisaziun sto ademplir in catalog d'incumbensas ch'è vegnì definì ordavant e sto observar las prescripziuns da la confederaziun. La finamira è quella da pudair lantschar l'onn 2010 il program.

La gruppa en mira dals screenings mammografics èn dunnas en la vegliadetgna da 50 fin 69 onns, perquai che la ristga da survegnir cancer dal sain è la pli gronda en questa vegliadetgna. Las assicuranzas da malsauns ston surpigliar ils custs directs per la prestaziun tecnica da la mammografia sco er per la prestaziun medicinala. Il chantun finanziescha ils custs che na vegnan betg surpigliads da las cassas da malsauns, vul dir ils custs per la logistica dal program e per il manaschament da la qualitad sco er ils custs per controllar l'efficacitad da l'entir program. Per quest intent fa il chantun quint cun custs en la dimensiun da 300'000 fin 400'000 francs per onn. Per obtegnair ina gronda participaziun, prevesa la regenza da metter a disposiziun en il Grischun dal nord ed en il Grischun dal sid mintgamai almain in institut da radiologia per il screening mammografic. L'ospital chantunal a Curia, il center da diagnosa Belmont a Cuira e l'ospital da Samedan èn gia sa declerads pronts da participar.

Infurmaziuns:

- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 (cuntanschibla a partir da las 13.00)

Gremi: regenza

Funtauna: rg chanzlia chantunala dal Grischun

09.06.2009
La consultaziun tar la taxa turistica chantunala cumenza la fin da l'onn 2009

Il departament d'economia publica e fatgs socials ha elavurà in sboz per ina lescha sco er in rapport explicativ davart la taxa turistica chantunala (TTC). Quel cuntegna er variantas tar la TTC. La regenza è vegnida orientada davart il stadi dal project. Il departament ha ussa incumbensà l'uffizi per economia e turissem d'elavurar in sboz d'ina lescha detaglià per ina varianta. La consultaziun vegn lantschada la fin da l'onn 2009.

Il departament d'economia publica e fatgs socials ha elavurà in sboz per ina lescha davart la finanziaziun da las organisaziuns turisticas - la basa per la TTC - sco er redigì in rapport explicativ en chaussa. Ultra da quai èn vegnidas examinadas variantas tar la TTC. Suenter che la regenza è vegnida orientada, pon ussa vegnir fatgas las ultimas lavurs da detagl e la consultaziun po vegnir lantschada per la fin da l'onn 2009.

Ina da las alternativas ch'èn vegnidas preschentadas en il rapport explicativ sco variantas tar la TTC duai ussa vegnir elavurada pli precis. En spezial vegn l'uffizi per economia e turissem incumbensà d'elavurar tar quest concept alternativ da nov in sboz detaglià per ina lescha respectiva. Fin ussa è questa varianta mo vegnida preschentada en ina lescha generala da princip. Per la consultaziun vegn uschia a star a disposiziun ina meglra basa da decisiun tant per la varianta sco er per la TTC.

L'intent da la TTC è quel da stgaffir las cundiziuns generalas per il turissem per che quel possia agir - suenter las adattaziuns da las structuras e suenter las fusiuns a las organisaziuns turisticas actualas - en moda d'in interprendider e confurm al martgà. En quest connex duain las passa 100 taxas communalas da cura e las taxas communalas per promover il turissem vegnir remplazzadas tras in sistem che vala en l'entir Grischun e che pussibilitescha d'impunder ils meds finanzials en moda pli flexibla per incumbensas da marketing e d'infrastructura. Ultra da quai duain ils meds finanzials vegnir augmentads per render enconuschent la purschida turistica dal Grischun a novs giasts.

Infurmaziuns:

president da la regenza Hansjörg Trachsel, schef dal departament d'economia publica e fatgs socials, tel. 081 257 23 01

Gremi: departament d'economia publica e fatgs socials

Funtauna: rg departament d'economia publica e fatgs socials

12.06.2009
La regenza va davant il tribunal federal

La regenza grischuna ha recurrì tar il tribunal federal cunter la sentenzia da la dretgira administrativa dal Grischun concernent la taglia sin donaziuns respectivamain la taglia sin l'ierta. En quest recurs propona la regenza al tribunal federal d'annullar la sentenzia da la dretgira administrativa u - cas cuntrari - da returnar la chaussa a l'instanza precedenta per giuditgar da nov la situaziun.

En il Grischun èn per il 1. da schaner 2008 las descendentas ed ils descendents (uffants, biadias e biadis e.u.v.) sco er ils uffants figliasters ed ils uffants confidads vegnids liberads da la taglia sin l'ierta. Per iertas anticipadas ch'èn vegnidas pajadas avant questa data e che n'èn anc betg vegnidas suttamessas a la taglia fin ussa, ha il legislatur previs l'imposiziun da taglia a partir da l'entrada en vigur da la revisiun da la lescha.

En sia sentenzia dals 12 da matg 2009 ha la dretgira administrativa decidì ch'i manchia ina basa legala per suttametter a la taglia las iertas anticipadas tenor il dretg vegl.

Suenter avair analisà la situaziun dals fatgs e dal dretg ha la regenza decidì da recurrer tar il tribunal federal cunter la sentenzia da la dretgira administrativa. Tenor la regenza n'ha la dretgira administrativa betg tegnì quint da la clera voluntad dal cussegl grond. Sin fundament da la sentenzia contestada pudess il chantun perder taglias sin l'ierta d'in import da circa 30 milliuns francs.

Infurmaziuns:

- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01

- Toni Hess, vicemanader da l'administraziun da taglia, tel. 081 257 33 26

Gremi: regenza

Funtauna: rg chanzlia chantunala dal Grischun

17.06.2009
La regenza propona da cumprar l'edifizi dal cussegl grond a Cuira

Il chantun Grischun duai cumprar l'edifizi dal cussegl grond a Cuira. Quai propona la regenza en sia missiva correspundenta al cussegl grond e dumonda da conceder in credit dad 8,3 milliuns francs per la cumpra. Il parlament vegn a tractar questa fatschenta en la sessiun d'avust.

Dapi 50 onns prenda il chantun en locaziun l'edifizi dal cussegl grond a la Masanserstrasse. L'edifizi appartegna a la cassa da pensiun chantunala. Mintga onn paja il chantun in tschains da locaziun da var 550'000 francs. Sin basa dal contract da locaziun existent sto il chantun surpigliar gia oz obligaziuns da proprietari ed è per exempel responsabel per il manaschi da tut las installaziuns da la chasa. En il passà ha il chantun endrizzà differentas installaziuns, sco indrizs da projecziun, ch'èn stadas cumbinadas cun custs considerabels.

Ord vista istorica e cunzunt ord vista statalpolitica è l'edifizi dal parlament ina da las immobiglias las pli impurtantas che vegn utilisada dal chantun Grischun. Dentant betg mo ord vista istorica e statalpolitica, mabain er per motivs organisatorics ed economics è l'acquist da l'edifizi ina soluziun cunvegnenta tenor il giudicament da la regenza. Tras la cumpra da l'edifizi pon numnadamain vegnir cuntanschidas relaziuns da proprietad unitaras e cleras. Implicaziuns nunnecessarias e disturbantas en connex cun la gestiun da l'immobiglia pon vegnir eliminadas e mesiras architectonicas necessarias pon vegnir realisadas pli svelt ed en moda pli facila. Per ina gestiun effizienta ed adequata èsi - ord vista dal manaschi - d'avantatg d'avair ina soluziun pragmatica e simpla cun uschè paucas instituziuns participadas sco pussaivel. Il pretsch da cumpra, ch'è vegnì fixà ad 8,3 milliuns francs, è adequat tenor l'avis da la regenza, ed el è acceptabel per tuttas duas partidas. Sch'ins cumpareglia l'opziun da cuntinuar cun il contract da locaziun cun la pussaivladad d'acquistar l'edifizi, predomineschan - ord vista da la regenza - ils avantatgs d'ina cumpra.

L'edifizi vegn duvrà dapi l'onn 1959 sco lieu per las sessiuns dal cussegl grond. El è vegnì suttamess l'ultima giada ils onns 1992/1993 ad ina sanaziun cumpletta. Fin ils onns 1950 vegniva l'edifizi duvrà sco arsenal.

Infurmaziuns:

- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01

- Markus Dünner, architect chantunal, uffizi da construcziun auta, tel. 081 257 36 31

Gremi: regenza

Funtauna: rg chanzlia chantunala dal Grischun

26.06.2009
Deliberà la missiva tar la nova lescha davart l'execuziun giudiziala

En il chantun Grischun duai l'execuziun giudiziala vegnir reglada da nov sin il stgalim d'ina lescha e vegnir adattada a las novas disposiziuns federalas. La regenza grischuna ha deliberà la missiva tar la nova lescha davart l'execuziun giudiziala en il chantun Grischun per mauns dal cussegl grond. Il parlament vegn a tractar questa fatschenta en la sessiun d'avust.

Sin plaun federal entran en vigur l'onn 2011 la nova procedura penala svizra e la procedura penala svizra per giuvenils. Fin alura ston ils chantuns far las adattaziuns necessarias en lur dretg chantunal. Per il sectur da l'execuziun da chastis e da mesiras dovri perquai in agen relasch sin il stgalim d'ina lescha.

Puncts centrals da la nova lescha davart l'execuziun giudiziala èn las regulaziuns davart la segirezza e davart l'urden, davart il sforz direct e davart ils fatgs disciplinars en las instituziuns d'execuziun. Medemamain vegnan adattadas las regulaziuns davart l'execuziun da sancziuns dal dretg penal per giuvenils. Qua è previsa ina stretga collavuraziun tranter la procura per giuvenils e l'uffizi per l'execuziun giudiziala. Plinavant fixescha il dretg nov las premissas per dastgar communitgar datas da persunas che sa refereschan a l'execuziun giudiziala. Da nov pon las autoritads infurmar - sin dumonda - las victimas da delicts grevs davart il cumenzament dal chasti u da la mesira d'ina persuna sentenziada, davart ses congedi, davart ses transferiment e davart sia relaschada. Actualmain na datti betg ina basa legala chantunala che tegness quint dals dretgs giustifitgads da las victimas da vegnir infurmadas durant la fasa da l'execuziun.

Ultra da quai vegn la basa legala dal post da cussegliaziun per persunas violentas, che figurava fin ussa sin il stgalim d'ina ordinaziun, auzada sin il stgalim d'ina lescha. La finamira dal post da cussegliaziun che ha cumenzà cun sia lavur il settember 2007 è quella da mussar vias or da la spirala da violenza, e quai tras cussegliaziuns voluntaras. Plinavant vul il chantun francar da nov en la lescha che la polizia stoppia - cunzunt en cas d'intervenziuns en il sectur da la violenza a chasa - annunziar al post da cussegliaziun per persunas violentas, sch'ina persuna è vegnida spedida or da l'abitaziun.

In'ulteriura novaziun essenziala è previsa en connex cun la finanziaziun dals custs per l'execuziun da mesiras. Da nov desista il chantun da metter a quint a las vischnancas ils custs per l'execuziun da mesiras penalas staziunaras en ils stabiliments d'execuziun. Il fatg ch'il chantun surpiglia quests custs correspunda a la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna).

Infurmaziuns:

cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01

Gremi: regenza

Funtauna: rg chanzlia chantunala dal Grischun

29.06.2009
La cumissiun per ambient, traffic ed energia sa perfecziunescha sin il champ dal construir sut l'aspect da l'effizienza energetica

Ils onns passads èn vegnids fatgs progress marcants areguard l'effizienza energetica en il sectur da la construcziun auta. Ina chasa moderna d'ina famiglia cun il standard da MINERGIE-P per exempel dovra oz circa 15 kWh energia per m² ed onn. In edifizi vegl percunter dovra 150 fin 275 ed in edifizi nov tenor la norma SIA 55 fin 100 kWh per m² ed onn. Quest fatg è stà la raschun per la cumissiun dal cussegl grond per ambient, traffic ed energia (CATE) da sa perfecziunar sin il champ da la politica d'energia resp. dal construir sut l'aspect da l'effizienza energetica. Uschia ha ella envidà ad in'occurrenza d'in mez di, nua ch'ella è sa laschada infurmar da differents referents davart il stadi il pli actual da la tecnica da construcziun en il sectur da l'energia. Insch. dipl. Helmut Krapmeier da l'institut d'energia dal Vorarlberg ha referì davart il tema "politica d'energia en il Vorarlberg - pretensiuns e realitad", dr. oec. HSG Michael Zindel e dipl. arch. STS SIA Michael Schumacher davart il tema "planisaziun integrala sco factur da success per construir sut l'aspect da l'effizienza energetica - experientschas dal Grischun" e Josias F. Gasser davart il tema "10 onns experientscha cun chasas passivas e cun la valurisaziun en las regiuns - reflexiuns davart impuls per l'economia publica". En quest connex èsi cunzunt sa mussà ch'igl è - a curta vista - bain pli char da construir sut l'aspect da l'effizienza energetica che da construir en moda commerziala, ch'i sa tracta dentant a lunga vista d'ina investiziun lucrativa, forsa schizunt indispensabla, sch'ins dat in sguard sin ils carburants fossils che vegnan ad esser exaurids in bel di. Uschia èsi er stà in giavisch da tut ils referents da sensibilisar la societad per quest tema e da metter a disposiziun - cun agid da la politica - las cundiziuns generalas necessarias per promover il construir sut l'aspect da l'effizienza energetica, uschia che questa moda da construir daventa il standard.

Cun questas novas enconuschientschas è la CATE gia preparada bain per tractar la revisiun da la lescha d'energia dal chantun Grischun en il cussegl grond. Questa tractativa è previsa per la sessiun d'avrigl 2010.

Infurmaziuns:

Christoph Jaag, president da la cumissiun per ambient, traffic ed energia

tel. 081 330 44 14

Gremi: cumissiun per ambient, traffic ed energia

Funtauna: rg cumissiun per ambient, traffic ed energia

13.07.2009
La procedura da consultaziun tar il relasch d'ina lescha davart ils products terapeutics è averta

La legislaziun federala davart ils products terapeutics chaschuna pervia da l'urden da cumpetenzas ch'è vegnì midà tranter la confederaziun ed ils chantuns che las disposiziuns dal dretg chantunal concernent il sectur dals medicaments stoppian vegnir adattadas. La regenza grischuna ha avert la consultaziun correspundenta per relaschar ina lescha introductiva tar la lescha davart ils products terapeutics.

Dapi l'entrada en vigur da la lescha federala davart ils medicaments ed ils products medicinals è il tractament da medicaments reglà per tut la Svizra en moda unifitgada. En il champ da cumpetenza dals chantuns è restada la regulaziun dals manaschis da medicaments en il commerzi en detagl sco en spezial da las apotecas e da las drogarias publicas, dentant er da las apotecas privatas da persunas medicinalas sco er d'apotecas privatas dals ospitals e da las chasas da tgira. Qua sa restrenscha la confederaziun a reglar tscherts secturs spezials sco per exempel il martgà da spediziun, il scumond da far reclama e tschertas prescripziuns concernent l'inscripziun, concernent la consegna e concernent l'applicaziun da medicaments.

Il sboz da la lescha chantunala davart ils products terapeutics surpiglia per la gronda part regulaziuns existentas. Da nov pon mo pli persunas medicinalas sco er droghistas e droghists che han in diplom federal consegnar medicaments. Plinavant vul il chantun introducir in'obligaziun d'annunzia per medicaments che vegnan producids en in'apoteca u en ina drogaria publica tenor in'atgna furmla. Uschia pon las autoritads controllar en moda efficazia, sche quests preparats èn cumponids tenor il stadi da la scienza e tenor il stadi da la tecnica. Quai augmenta la segirezza dals medicaments e la protecziun per las pazientas e per ils pazients. Da nov dovran las medias ed ils medis sco er las dentistas ed ils dentists ina permissiun speziala per manar in'apoteca privata u in deposit da medicaments.

Ils documents da consultaziun pon ins consultar sin la pagina d'internet dal departament da giustia, segirezza e sanadad

www.djsg.gr.ch

sut la rubrica "temas/projects". La consultaziun dura fin ils 15 d'october 2009.

Gremi: regenza

Funtauna: rg chanzlia chantunala dal Grischun

16.07.2009
Il cussegl grond tracta la fusiun da la nova vischnanca da Churwalden

La regenza grischuna ha approvà la cunvegna da las vischnancas da Churwalden, da Malix e da Parpan da fusiunar a la vischnanca da Churwalden. Ella ha deliberà la missiva correspundenta e propona al cussegl grond da metter en vigur la fusiun per il 1. da schaner 2010. Il cussegl grond vegn a tractar questa fatschenta en la sessiun d'october 2009.

Tenor l'artitgel 64 da la constituziun chantunala promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. Per quest intent po il chantun pajar contribuziuns. La nova vischnanca da Churwalden survegn dal chantun ina contribuziun da promoziun en la summa da totalmain 4'800'000 francs.

Gremi: regenza

Funtauna: rg chanzlia chantunala dal Grischun

21.08.2009
La cumissiun predeliberanta dal cussegl grond sustegna l'acquist da l'edifizi dal cussegl grond tras il chantun

En sia missiva dals 26 da matg 2009 propona la regenza ch'il chantun duaja cumprar l'edifizi dal cussegl grond a la via da Masans 3 a Cuira. Sut il presidi dal deputà Bruno Tscholl ha la cumissiun predeliberanta dal cussegl grond discutà ussa questa fatschenta ch'è tractandada per la sessiun d'avust 2009. A la sesida è sa participà er il cusseglier guvernativ Stefan Engler.

La cumissiun predeliberanta è arrivada unanimamain a la conclusiun da recumandar al cussegl grond d'acceptar il project. L'anteriur arsenal a la via da Masans era vegnì transfurmà ils onns 1950 en in edifizi parlamentar e vegnì finanzià da la cassa da pensiun chantunala. Suenter che las lavurs da construcziun eran stadas terminadas, ha il chantun prendì a tschains las localitads da la cassa da pensiun. Ussa è il chantun dapi 50 onns locatari da l'edifizi dal cussegl grond e tenor il contract da locaziun vertent è el lià anc 28 onns vi da quest contract. En connex cun l'independenza giuridica da la cassa da pensiun chantunala per il 1. da schaner 2008 è er l'edifizi dal cussegl grond vegnì en la proprietad da la cassa. Sin basa dal contract da locaziun existent sto il chantun Grischun surpigliar gia oz per part obligaziuns da proprietari, e plinavant ha el fatg ad agens custs diversas installaziuns specificas che n'èn betg stadas bunmartgadas. L'acquist da l'edifizi permetta pia da crear relaziuns da proprietad cleras ed unitaras. En l'administraziun d'immobiglias croda davent la problematica da stuair definir adina puspè las cumpetenzas tranter la locatura ed il locatari. Quai vegn ad avair in effect positiv sin ils custs administrativs. La cumpra da l'edifizi dal cussegl grond custa 8.3 milliuns francs. En cumparegliaziun cun il contract da locaziun vertent vegn l'acquist a sa pajar a lung vista.

La cumissiun predeliberanta supplitgescha anc da sclerir la situaziun en connex cun la nova entrada da l'edifizi. En sia ediziun dals 8 da fanadur 2009 ha la "Südostschweiz" rapportà ch'il cussegl grond haja beneventà il project "Equiliber". Questa decleraziun na correspunda betg als fatgs, perquai che l'entrada da l'edifizi dal cussegl grond è vegnida decidida da la regenza en atgna cumpetenza. En il rom da sias debattas ha il cussegl grond approvà il preventiv global, senza dentant menziunar u entrar spezialmain en la tematica da l'entrada.

Infurmaziuns:

deputà Bruno Tscholl, president da la cumissiun predeliberanta, tel. 081 257 07 65

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

24.08.2009
L'access senza obstachels a l'edifizi dal cussegl grond è finì

Il nov access senza obstachels a l'edifizi dal cussegl grond a Cuira è vegnì terminà per il cumenzament da la sessiun d'avust. Umans cun e senza impediments prendan ussa la medema via. L'edifizi dal parlament ha in access degn e represchentativ. Per tut las visitadras e per tut ils visitaders vegni ad esser pussaivel d'entrar en l'edifizi dal cussegl grond senza obstachels e senza stuair s'exponer.

En il rom dal concept chantunal "Construir senza obstachels" è er l'access da l'edifizi dal cussegl grond vegnì adattà a las prescripziuns ed a las pretensiuns correspundentas. La realisaziun da quest project n'è betg stada facila, cunquai che l'edifizi dal cussegl grond è in stabiliment istoric d'impurtanza publica e sa chatta en in lieu fitg exponì. Per ademplir las pretensiuns e per chattar ina soluziun ha l'uffizi da construcziun auta organisà ina concurrenza tranter architectas ed architects grischuns.

L'access na dueva betg mo esser liber d'obstachels, mabain er avair in effect represchentativ ed in'auta qualitad architectonica. D'unir tut quests criteris en in project è reussì il meglier a l'architect Valerio Olgiati, uschia che ses project è vegnì realisà. Cun mo trais elements - ina rampa, ina schiba purtanta ed in tetg che cuvra tut quai - vegn creada ina sculptura architectonica che ademplescha las pretensiuns funcziunalas, urbanisticas e concepziunalas. Il project surpiglia il caracter arcaic da l'arsenal da Johannes Ludwig da l'onn 1863 e preschenta - cun sias furmas cleras e radicalas - ina generusadad che correspunda a la chasa.

La furma modesta ed il material simpel ch'èn vegnids tschernids per l'access laschan dentant emblidar la cumplexitad da l'ovra ch'è stada ina gronda sfida per l'inschigner e per l'impressari. Il tetg precumprimì tanscha lunsch or e paisa 90 tonnas. El n'è betg fixà vi da l'edifizi existent ed è postà, en moda decentrala, sin ina schiba. Questa schiba porta la paisa, ma surpiglia er la stabilisaziun da las influenzas orizontalas, sco il vent e terratrembels. Las mancanzas dal tuttafatg esteticas ch'èn anc avant maun vegnan previsiblamain eliminadas suenter la sessiun d'avust.

Per l'ovra da construcziun vegni fatg quint cun custs da 670'000 francs. Ella n'è dentant betg mo ina construcziun funcziunala, mabain marchescha l'entrada da l'edifizi il pli public e forsa il pli impurtant dal chantun ed ha pia er ina funcziun represchentativa.

Infurmaziuns:

Markus Dünner, architect chantunal, uffizi da construcziun auta, tel. 081 257 36 31

Gremi: uffizi da construcziun auta

Funtauna: rg uffizi da construcziun auta

26.08.2009